במסגרת הסיורים של נשים בירוק ב"שלושת המקומות שאין אומות העולם יכולים לומר גזולים הם מכם"- עלתה הקבוצה ביום רביעי, ג' אדר ב', אל הר הבית עם עשרות חברים שבאו למרות הגשם והסערה הצפויה. יחד עם הרבנית אסתר פולארד שבאה להתפלל על בעלה יונתן פולארד הנמק בכלא האמריקאי זה למעלה מ- 20 שנה. הרבנית התפללה ובכתה במקום המקדש מול קודש הקדשים לשחרורו המהיר של בעלה.
אחת העולים מספרת להר הבית שלנו: רגשות מעורבים ליוו אותנו בשעות הבוקר בעת הכניסה להר: הציפייה, ההכנות, הפרוצדורה הקפדנית בה כל אדם עם חזות יהודית דתית עובר בדיקות משפילות כשלעומתם מאות תיירים עוברים בדיקה שטחית ונכנסים להר ללא שום בעיה. ההוראות של השוטרים שאסור להתפלל והאיום שאם אחד ייתפס מתפלל כל הקבוצה נזרקת מההר, השיחה של הרב יהודה גליק. כל אלה התנקזו אל רגעי השיא בכנסנו אל ההר ממש. מול העזרה הכל מתפרץ בתפילה חרישית המרעידה את נימי הלב אצל כל אחד ואחד, תפילה בלי שהשפתיים נעות, תפילה חבויה שמטלטלת את כל הגוף והנשמה. "כאן הלויים היו שרים, כאן בעזרת נשים היו מתכנסים בשמחת בית השואבה", והמראות רצות אל מול עינינו , מראות של עמנו בשיא תפארתו , עם השולט בארצו, המוני העם העולים לבית המקדש, מביאים מיבול השדה, מפרי אדמתם הברוכה משמים ואל השמים נושאים את עיניהם בתודה ובתפילה. ומיד רצות במוחינו התמונות העתידיות, שוב עם ישראל עולה בהמוניו אל בית המקדש השלישי, הכוהנים בעבודתם, הלווים בשירה ואש התמיד מיתמר מעל הבית. המדריכים המצוינים שעמנו על ההר, הרב איתי אליצור ויעקב היימן, מתבלים את הסבריהם הענייניים, הגאוגרפיים וההיסטוריים בפרקי תהלים, בתפילה ובמגמה העיקרית של בית המקדש- כמרכז הרוחני והמוסרי של העולם כולו. כמו כן נישאה תפילה לשחרורו של יהונתן פולארד ושאר שבוינו ונעדרנו.
קבוצה נוספת של כ-15 נשים מעפרה וכוכב השחר עלו לפני"כ ביום שני ראש חודש אדר ב' להר הבית בהדרכת גברת ציפורה פילץ. הנשים למדו במשך שנה שלמה ענייני המקדש מפי המורה עינת זיו ולאחר שהתכוננו כראוי עלו כקבוצה להר הבית.
הנשים סיפרו כי היה זה ביקור מרגש במיוחד שנגע בנימי נפש עמוקים ביותר ועורר געגועים עזים לבניין בית המקדש. כשהמתינו בשער הכניסה להר שמעו הנשים הסבר קצר מפי הרב יהודה גליק.